Duwock

De Duwock (Equisetum arvense, Pl. Duwocken), ok Kattensteert, is en Plant mank de Kattensteerten (Equisetopsida). 

 Wie de Duwock utsehn deit 
Den Duwock siene Wuddelstöcke gaht bit 1,60 Meter deep in’e Eer un billt dor en Wuddelwarks mit wiete Twiege. Över de Eer kiekt denn twee Aarden vun Stengels rut. De een sünd sunner Sporen un weert 10 bit 50 cm hooch. De Döörmeter vun so’n Spraat langt vun 1 bit 5 mm. Rings umto sitt dor allerhand Twiege an, de staht wat liekup af. De Sporenstengels kaamt vör de annern ut’e Eer un starvt af, wenn se de Sporen utsett hefft. Se sünd bloß 5 bit 20 cm hooch (af un to bit 40 cm), sünd nich gröön, as de annern, man hellbruun un hefft keene Twiege. De Sporen-Ahr is 1 bit 4 cm lang un stump. De Sporenstengels wasst vun Määrt bit Anfang Mai, de annern Stengels kaamt in’n Mai rut. De Plant hett en diploiden Satz Chromosomen mit 2n= 216 Chromosomen.

 Wo de Duwocken vörkamen doot 
Up de nöördliche Hälft vun’e Eer kaamt de Duwocken rund um den Pol to vun de Arktis bit hen na de Middellannsche See vör. Se könnt up natt Seeklima un in dröög Kontinentalklima torecht kamen un sünd bit na Süüdafrika, Australien un Neeseeland hen insleept wurrn. De Planten wasst up’n Acker, an de Kant vun natte Wischen, in Gravens un Schregen. Se warrt as en Wieserplant ankeken för natt un lehmig Land, wo dat Water nich aflopen kann. 

 Unkruut 
In de Landweertschop weert de Duwocken as Unkruut ankeken un dor warrt mit Herbizide gegenan gahn. Man dat is unmööglich, de Duwocken schier to vernelen. Al dör en beten Eer an en Landmaschien kann he up annere Ackers insleept weern. Up en Acker is he en Alarmteken för slechten Landbo. He wiest dor up hen, dat de Grund tohopenstuukt wurrn is dör to grote Maschinen, datt dat dor nich noog Humus gifft un datt dor to minne Leven in’e Eer sitt (Mettjen). In Japan warrt de Duwock as Grööntüüch anboot. 

 Annere plattdüütsche Naams 
De Duwocken hefft in de plattdüütschen Gemarken ganz unnerscheedliche Naams:

 Kattensteert
 Abendbook
 Ackerduwock
 Ackerhermus
 Adebarsbeen
 Bocksboort
 Dannboomke
 Daue Wocken
 Diuwenkropp
 Diwokken
 Dafrut
 Dubenocken
 Dubuk
 Dubup
 Dümwocken
 Düwewog
 Düwock
 Düwopp
 Dukop
 Dunop
 Duopp
 Duufop
 Duuk
 Duup
 Duvub
 Duvuck
 Duwack
 Duwenwock
 Duwenwopp
 Duwok
 Duwokken
 Duwopp
 Duwuck
 Duwum
 Duwurken
 Haarmoos
 Hallmoos
 Hallmuss
 Harrmoss
 Heermos
 Hermse
 Hiärmsk
 Hiamersk
 Hiamske
 Kattenrocken
 Kattenwocken
 Kohdood
 Krökeln
 Krusen Duwock
 Liddgras
 Lisrücke
 Papenpint
 Uneet
 Uneit
 Ungerk

 Kiek ok bi 
 Projekt:Plantennaams up Platt

 Böker 
 W. J. Cody, V. Wagner 1981: The biology of Canadian weeds: 49. Equisetum arvense L. Canadian Journal of Plant Science 61(1): 123-133 PDF

 Weblenken 

 Eintrag in der Zentralen Datenbank der Schweizer Flora
 Gesamtverbreitung aus Eric Hultén (1986): Atlas of North European vascular plants
 Eintrag in Flora of North America
 De Aart warrt to’n eersten Mol beschreven
 De Duwocken sünd giftig.
 Duwocken in’n Madaus.
 De Duwock in de Plantenheelkunne

Kategorie:Duwockenplanten